Bo Kristiansen
Bo Kristiansen, 1944-1991, dansk keramiker. Efter uddannelse på Kunsthåndværkerskolen i København 1962-65 fik han eget værksted i Gudhjem 1968, i København 1979. Bogstaver og skrifttegn er den gennemgående dekoration på Kristiansens stentøjsarbejder, fade, skåle og vaser med begitninger i klare farver. Skriften står indridset eller i relief og udgør i de tidlige arbejder brudstykker af digte; senere står de som ren dekoration på enkle former som kugle, kube eller pyramide. Kristiansen er repræsenteret på mange danske og udenlandske museer.